Návrh zriadenia sprostredkovateľského orgánu pod riadiacim orgánom pre  prioritnú os 2  „Rozvoj pamäťových a fondových inštitúcií a obnova ich národnej infraštruktúry“ v rámci Operačného programu Informatizácia spoločnosti na Ministerstve kultúry Slovenskej republiky

Časť I. Zdôvodnenie návrhu

V  zmysle Nariadenia Rady (ES) č. 1083/2006, v súlade so zákonom č. 575/2001 Z. z. 
o organizácii činnosti vlády a organizácií štátnej správy v znení neskorších predpisov  je: 
-	Úrad vlády Slovenskej republiky  na základe uznesenia vlády č. 832/2006 Riadiacim orgánom (ďalej len RO) pre Operačný program Informatizácia spoločnosti (ďalej len OPIS);
-    Ministerstvo financií SR   na základe uznesenia   vlády č. 1004/2006  k  návrhu OPIS  Sprostredkovateľským  orgánom  pod  Riadiacim orgánom  (ďalej len 
      SORO) pre OPIS;
-	Ministerstvo kultúry Slovenskej republiky v zmysle Zmluvy o delegovaní právomocí 
z Riadiaceho orgánu na Sprostredkovateľský orgán pod Riadiacim orgánom pre Operačný program Informatizácia spoločnosti (ďalej len OPIS) zodpovedné za vykonávanie úloh v oblasti kultúry a súčasne je odborným garantom pre prioritnú os 
2 - Rozvoj pamäťových a fondových inštitúcií a obnova ich národnej infraštruktúry (ďalej len PO2)  OPIS. 

Vzhľadom k tomu, že:
-	Ministerstvo kultúry Slovenskej republiky je ako vecný garant prakticky zodpovedné za obsah OPIS pre PO2, štúdie uskutočniteľnosti, výzvy na predkladanie projektov v rámci PO2 a ich implementáciu, teda tých činností, ktoré obvykle zabezpečuje SORO
-	Ministerstvo kultúry Slovenskej republiky je na základe platného systému riadenia OPIS zapojené do riadenia PO2 iba na úrovni pripomienkovania a prípravy podkladov (harmonogram výziev, príručka žiadateľa OPIS, interné hodnotenie, a účasť vo výberovej komisii)
-	väčšina činností SORO súvisiacich s riadením PO2, ktoré na základe platného systému riadenia OPIS vykonáva Ministerstvo financií Slovenskej republiky, musí s dodatočnými časovými a personálnymi nákladmi vykonávať paralelne aj Ministerstvo kultúry Slovenskej republiky
-	činnosti Ministerstvo kultúry Slovenskej republiky bezprostredne súvisiace s implementáciou projektov OPIS nemusia byť a nie sú v plnom rozsahu súčasťou systému riadenia OPIS, čo limituje kvalitu a prehľadnosť postupov  implementácie PO2
-	zmluva o delegovaní právomocí, definujúca postavenie Ministerstva kultúry Slovenskej republiky bola medzi Úradom vlády Slovenskej republiky a Ministerstvom financií  Slovenskej republiky ako SORO uzavretá pred nadobudnutím platnosti aktualizácie systému riadenia ŠF a KF (ďalej len systém riadenia) na programové obdobie 2007 – 2013 a Ministerstvo kultúry Slovenskej republiky  ako ústredný orgán štátnej správy nie je na základe výkladu platného systému riadenia (príloha 252-2 Splnomocnenie SORO) typickou „treťou osobou“, na ktorú môže SORO preniesť časť plnenia delegovaných právomocí

Ministerstvo kultúry Slovenskej republiky navrhuje uzavretie splnomocnenia o delegovaní právomocí medzi Úradom vlády Slovenskej republiky  ako Riadiacim orgánom OPIS a Ministerstvom kultúry Slovenskej republiky, ktoré bude plniť funkciu SORO pre PO2 OPIS.  

Navrhovaná zmena prinesie efektívnejšie, účinnejšie a transparentnejšie riadenie PO2, vyššiu mieru konzistencie so systémom riadenia ŠF a KF a v konečnom dôsledku umožní Ministerstvu kultúry Slovenskej republiky plniť úlohu odborného garanta pre PO2 v plnom rozsahu. 
 
V nadväznosti na delegovanie právomocí RO na SORO je potrebné aby Ministerstvo kultúry Slovenskej republiky vytvorilo resp. aktualizovalo relevantné dokumenty, resp. ich časti, za ktoré v súvislosti s výkonom funkcií SORO bude zodpovedať. Predovšetkým ide o nasledujúcu riadiacu dokumentáciu pre PO2 OPIS: Programový manuál OPIS, Vnútorný manuál procedúr SORO na Ministerstve financií Slovenskej republiky, Príručka pre žiadateľa o nenávratný finančný príspevok. Navrhovaná zmena bude vyžadovať, aby RO zabezpečil aktualizáciu riadiacej dokumentácie pre ostatné prioritné osi OPIS v rozsahu zmien súvisiacich s delegovaním právomocí na Ministerstvo kultúry Slovenskej republiky. V zmysle platných pravidiel riadenia ŠF a KF zriadenie nového SORO nevyžaduje úpravu textu operačného programu ani žiadnych iných dokumentov schvaľovaných vládou Slovenskej republiky alebo orgánmi EK. Navrhovaná zmena nebude mať vplyv na plán čerpanie prostriedkov definovaný v schválenom OPIS. 
	
Časť II. Definovanie postavenia SORO na Ministerstve kultúry Slovenskej republiky
Oblasť delegovania právomocí riadiaceho orgánu na SORO je upravovaná článkami 59, 60 a 71 Nariadenia Rady (ES) 1083/2006, článkami 15 – 38 kapitoly 2.5.2 Systému riadenia ŠF a KF a ustanoveniami Systému finančného riadenia ŠF a KF dotýkajúcimi sa činností a úloh SORO.  

Ministerstvo kultúry Slovenskej republiky ako SORO pre PO2 OPIS bude správnym a efektívnym spôsobom zabezpečovať implementáciu opatrení PO2 v rozsahu a spôsobom definovaným vo vyššie uvedených článkoch. Implementácia bude zabezpečovaná najmä prostredníctvom nasledujúcich činností a úloh implementácie opatrení PO2: 
-	Zabezpečenie primeraných technicko-organizačných podmienok pre implementáciu opatrení PO2
-	Vypracovanie a aktualizácia vnútorného manuálu SORO pre Ministerstvo kultúry Slovenskej republiky;
-	Vypracovanie príručky pre žiadateľov o NFP v rámci PO2 OPIS;
-	Vypracovanie harmonogramu výziev a výziev na predkladanie projektov PO2;
-	Vypracovanie kritérií pre výber projektov PO2;
-	Zabezpečenie informovania žiadateľov o NFP v rámci PO2;
-	Prijímanie, hodnotenie a schvaľovanie žiadostí o NFP v rámci PO2;
-	Uzatváranie zmlúv o poskytnutí NFP; 
-	Prijímanie, evidovanie, overovanie a schvaľovanie žiadosti prijímateľa o platbu v rámci PO2 vrátane prehlásenia o overení a predkladanie platobnej jednotke
-	Overovanie postupov verejného obstarávania
-	Prijímanie, evidovanie a vyhodnocovanie monitorovacích správ od prijímateľov pomoci;
-	Zabezpečenie monitorovania projektov PO2 a vypracovávanie podkladov do hodnotiacich správ za PO2;
-	Vypracovanie a predkladanie správ o zistenej nezrovnalosti a opatreniach prijatých na ich nápravu;
-	Riešenie zistených nezrovnalostí;
-	Uchovávanie všetkých podkladov vzťahujúcich sa na výdavky a overovanie pomoci ES.

Presné vymedzenie činností SORO na Ministerstvo kultúry Slovenskej republiky bude obsahom splnomocnenia o delegovaní právomocí z Riadiaceho orgánu na Sprostredkovateľský orgán pod Riadiacim orgánom pre OPIS. 

V rámci sekcie štrukturálnych fondov bolo na Ministerstvo kultúry Slovenskej republiky vytvorených 11 pracovných pozícií, v rámci sekcie ekonomiky, na odbore verejného obstarávania a platobnej jednotky boli vytvorené 3 pracovné pozície a v rámci samostatného odboru informatizácie boli vytvorené 3 pracovné pozície, pre výkon auditu a kontroly 
2 pracovné pozície. V súčasnosti, t.j. k 1. 1. 2009 pracujú v rámci sekcie štrukturálnych fondov v stálej štátnej službe 3 zamestnanci. Uvedené administratívne kapacity budú zabezpečovať činnosti SORO na Ministerstvo kultúry Slovenskej republiky pre PO2 OPIS. V prípade potreby budú kapacity navýšené. 

Ministerstvo kultúry  Slovenskej republiky  bude pri implementácii PO2 OPIS spolupracovať s ďalšími ústrednými orgánmi štátnej správy, verejnej správy a verejnoprávnymi inštitúciami, najmä Ministerstvom vnútra Slovenskej republiky, Úradom geodézie, kartografie a katastra Slovenskej republiky, Štatistickým úradom Slovenskej republiky, Ústavom pamäti národa, Slovenskou televíziou, Slovenským rozhlasom a ďalšími, v procese analýzy pre programovanie, tvorbu strategických a riadiacich dokumentov. Spôsob a rozsah realizácie PO2 OPIS vyplynie zo štúdie uskutočniteľnosti, ktorú pre PO2 OPIS zabezpečuje riadiaci orgán OPIS – Úrad vlády Slovenskej republiky.

Nakoľko navrhované zmeny systému riadenia OPIS neboli predmetom auditu súladu OPIS 
v súlade s čl. 71 nariadenia Rady (ES) č. 1083/2006, Ministerstvo financií Slovenskej republiky  ako orgán auditu vydá  k týmto zmenám výrok až po vykonaní potrebných krokov v zmysle vyššie uvedeného nariadenia a aktualizácii riadiacej dokumentácie  OPIS vyplývajúcej z navrhovaných zmien.